CELEX: 32010D0561
Language: bg
Date: 2010-05-17 00:00:00
Title: 2010/561/ЕС: Решение на Комисията от 25 май 2010 година относно нотифицираните от Дания национални разпоредби относно добавянето на нитрити в някои месни продукти (нотифицирано под номер C(2010) 3301)

21.9.2010   
            
            
               BG
            
            
               Официален вестник на Европейския съюз
            
            
               L 247/55
            
         РЕШЕНИЕ НА КОМИСИЯТА
   от 25 май 2010 година
   относно нотифицираните от Дания национални разпоредби относно добавянето на нитрити в някои месни продукти
   (нотифицирано под номер C(2010) 3301)
   (само текстът на датски език е автентичен)
   (2010/561/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 114, параграф 6 от него,
   като има предвид, че:
   I.   ФАКТИ И ПРОЦЕДУРА
   
   
               (1)
            
            
               С писмо от 21 ноември 2007 г. и съгласно член 95, параграф 4 от Договора за ЕО (понастоящем член 114, параграф 4 от Договора за функционирането на Европейския съюз — ДФЕС) Кралство Дания (наричано по-долу „Дания“) уведоми Комисията за своите национални разпоредби относно добавянето на нитрити в някои месни продукти, съдържащи се в Постановление № 22 от 11 януари 2005 г. относно добавките в храните (Bekendtgørelse nr 22 af 11.1.2005 om tilsætningsstoffer til fødevarer) и датския позитивен списък на разрешени добавки в храните (Liste over tilladte tilsætningsstoffer til fødevarer, „Positivlisten“) (1). Дания счете за необходимо да запази тези разпоредби, като поради това не транспонира в националното законодателство Директива 2006/52/ЕО на Европейския парламент и на Съвета от 5 юли 2006 г. за изменение на Директива 95/2/ЕО относно хранителните добавки, различни от оцветители и подсладители, и на Директива 94/35/ЕО относно подсладителите за влагане в храни (2), доколкото тя се отнася до използването на нитрити в месни продукти.
            
         
               (2)
            
            
               С Решение 2008/448/ЕО на Комисията (3) тези национални разпоредби бяха одобрени за срок до 23 май 2010 г. до представянето на доказателства от страна на датските органи — чрез подновена нотификация, — че с прилагането на установените в Директива 2006/52/ЕО стойности не се постига изискваната степен на защита и че това би довело до неприемлив за здравето на хората риск.
            
         
               (3)
            
            
               Съответно с писмо от 20 ноември 2009 г., получено от Комисията на 26 ноември 2009 г., Дания уведоми Комисията за намерението си да продължи да не транспонира Директива/2006/52/ЕО в националното законодателство, доколкото тя се отнася до използването на нитрити в някои месни продукти, и в това отношение да запази съществуващото национално законодателство, а именно Постановление № 22 от 11 януари 2005 г. относно добавките в храните (Bekendtgørelse nr 22 af 11.1.2005 om tilsætningsstoffer til fødevarer) и датския позитивен списък на разрешени добавки в храните (Liste over tilladte tilsætningsstoffer til fødevarer, „Positivlisten“). В подкрепа на своята нотификация Дания предостави допълнителна информация, съдържаща данни относно потреблението на месни продукти, вноса на месни продукти и анализ на нитритите в месните продукти на датския пазар.
            
         1.   ЗАКОНОДАТЕЛСТВО НА СЪЮЗА
   
   1.1.   ЧЛЕН 114, ПАРАГРАФИ 4 И 6 ОТ ДФЕС
   
               (4)
            
            
               Член 114, параграф 4 от ДФЕС гласи, че „ако след приемане от Европейския парламент и Съвета, от Съвета или от Комисията на мярка за хармонизиране една държава-членка счете за необходимо да запази националните си разпоредби на основание значими нужди, посочени в член 36 или отнасящи се до защитата на околната или работната среда, тя уведомява Комисията за тях и посочва основанията за тяхното запазване“.
            
         
               (5)
            
            
               В съответствие с член 114, параграф 6 от ДФЕС в срок шест месеца след уведомяването Комисията одобрява или отхвърля въпросните национални разпоредби, след като установи дали те представляват или не средство за произволна дискриминация или прикрито ограничение на търговията между държавите-членки и дали препятстват или не препятстват функционирането на вътрешния пазар.
            
         1.2.   ДИРЕКТИВА 2006/52/ЕО
   
               (6)
            
            
               Съгласно общите принципи на Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (4) за одобряването на добавките в храните се изисква наличие на основателна технологична необходимост, приемливост от здравна гледна точка и употреба, която да не води до заблуждаване на потребителя. Считано от 20 януари 2010 г., с посочения регламент се отменя Директива 89/107/ЕИО на Съвета от 21 декември 1988 г. за сближаване на законодателствата на държавите-членки относно хранителни добавки, разрешени за влагане в храни, предназначени за консумация от човека (5), в която се установяват същите общи принципи.
            
         
               (7)
            
            
               Нитритите са използвани в месни продукти в продължение на много десетилетия, inter alia, за да гарантират, заедно с други фактори, запазването и микробиологичната безопасност на месните продукти, по-специално на консервираните месни продукти, тъй като, наред с друго, възпрепятстват възпроизвеждането на Clostridium botulinum, бактериите, които причиняват животозастрашаващ ботулизъм. Същевременно е прието, че наличието на нитрити в месните продукти може да доведе до образуване на нитрозамини, чиято канцерогенност е установена. Поради това в законодателството в тази област трябва да се постигне баланс, от една страна, между риска от образуване на нитрозамини поради наличието на нитрити в месните продукти и, от друга страна, защитното действие на нитритите срещу размножаването на бактерии, по-специално на тези, които причиняват ботулизъм.
            
         
               (8)
            
            
               Съгласно членове 33 и 34 от Регламент (ЕО) № 1333/2008, считано от 20 януари 2010 г. Директива 95/2/ЕО на Европейския парламент и на Съвета относно добавките в храни, различни от оцветители и подсладители (6) се отменя, с изключение на някои разпоредби, сред които приложения I—VI към нея, които продължават да се прилагат. В първоначално приетия текст на Директива 95/2/ЕО се определят максимални остатъчни стойности за нитритите и нитратите в различни месни продукти, както и „индикативни входящи количества“. С точка 3, буква в) от приложение I към Директива 2006/52/ЕО се изменя част В от приложение III към Директива 95/2/ЕО по отношение на E 249 калиев нитрит и E 250 натриев нитрит.
            
         
               (9)
            
            
               За разлика от това, като общо правило, в Директива 2006/52/ЕО са посочени максималните количества за E 249 калиев нитрит и E 250 натриев нитрит, които могат да бъдат добавяни при производството. Максималното количество, което може да се добави, е 150 mg/kg за повечето месни продукти по принцип и 100 mg/kg за стерилизираните месни продукти. За някои определени консервирани месни продукти, приготвяни по традиционен начин в определени държави-членки, максималното количество е 180 mg/kg.
            
         
               (10)
            
            
               Този подход отразява становищата на Научния комитет по храните (наричан по-долу „НКХ“) от 1990 г. (7) и 1995 г. (8), както и на Европейския орган за безопасност на храните (наричан по-долу „ЕОБХ“) от 26 ноември 2003 г. (9), в които е установено, че за възпиращия ефект срещу C. botulinum допринася входящото количество нитрити, а не остатъчното количество, и се препоръча замяна на „индикативни входящи количества“ с „максимални входящи количества“. Също така се взема предвид решението на Съда по дело C-3/00 Дания/Комисията във връзка с предишно искане на Дания в съответствие с член 95, параграф 4 от Договора за ЕО (понастоящем член 114, параграф 4 от ДФЕС) и по което Съдът постанови, че когато е отхвърлила датското искане във връзка с използването на нитрити в месните продукти, Комисията не е взела предвид в достатъчна степен становищата на НКХ от 1990 г. и 1995 г., с което се поставя под съмнение целесъобразността на количествата нитрити, разрешени с Директива 95/2/ЕО (10).
            
         
               (11)
            
            
               Като изключение от общото правило в Директива 2006/52/ЕО са посочени максималните остатъчни стойности за някои определени традиционни консервирани месни продукти, които се произвеждат посредством традиционни производствени методи. Съществуват максимални остатъчни стойности от 50 mg/kg, 100 mg/kg и 175 mg/kg, които се прилагат към различни групи от такива продукти, например 175 mg/kg за Wiltshire bacon, сушен консервиран бекон и други подобни продукти и 100 mg/kg за Wiltshire ham и други подобни продукти. По отношение на тези продукти бяха установени максимални остатъчни стойности, тъй като е невъзможно да се контролира входящото количество консервиращи соли, поемани от месото, поради естеството на производствения процес, свързан с тези продукти. Производственият процес за тези специфични продукти е описан в директивата, за да се даде възможност за идентифициране на „подобни продукти“ и да се уточни за кои продукти се прилагат различните максимални стойности. Таблицата по-долу съдържа максималните стойности, установени с Директива 2006/52/ЕО.
               
                           E №
                        
                        
                           Наименование
                        
                        
                           Хранителен продукт
                        
                        
                           Максимално количество, което може да се добави по време на производство
                           (изразено като NaNO3)
                        
                        
                           Максимална остатъчна концентрация
                           (изразена като NaNO3)
                        
                     
                           E 249
                        
                        
                           Калиев нитрит (11)
                           
                        
                        
                           Месни продукти
                        
                        
                           150 mg/kg
                        
                        
                            
                        
                     
                           E 250
                        
                        
                           Натриев нитрит (11)
                           
                        
                        
                           Стерилизирани месни продукти (Fo > 3,00) (12)
                           
                        
                        
                           100 mg/kg
                        
                        
                            
                        
                     
                           Традиционни месни продукти, приготовлявани чрез потапяне с цел консервиране (1):
                        
                     
                            
                        
                        
                            
                        
                        
                           
                              Wiltshire bacon (1.1);
                           
                           
                              Entremeada, entrecosto, chispe, orelheira e cabeça (salgados)
                           
                           
                              Toucinho fumado (1.2);
                           и други подобни продукти
                        
                        
                            
                        
                        
                           175 mg/kg
                        
                     
                            
                        
                        
                            
                        
                        
                           
                              Wiltshire ham (1.1);
                           и други подобни продукти
                        
                        
                            
                        
                        
                           100 mg/kg
                        
                     
                            
                        
                        
                            
                        
                        
                           
                              Rohschinken, nassgepökelt (1.6);
                           и други подобни продукти
                        
                        
                            
                        
                        
                           50 mg/kg
                        
                     
                            
                        
                        
                            
                        
                        
                           
                              Консервиран език (1.3)
                        
                        
                            
                        
                        
                           50 mg/kg
                        
                     
                           Традиционни продукти от сушено консервирано месо (2):
                        
                     
                            
                        
                        
                            
                        
                        
                           
                              Бекон сушен консервиран (2.1);
                           и други подобни продукти
                        
                        
                            
                        
                        
                           175 mg/kg
                        
                     
                            
                        
                        
                            
                        
                        
                           
                              Шунка сушена консервирана (2.1);
                           
                              Jamón curado, paleta curada, lomo embuchado y cecina (2.2);
                           
                              Presunto, presunto da pá и paio do lombo (2.3);
                           и други подобни продукти
                        
                        
                            
                        
                        
                           100 mg/kg
                        
                     
                            
                        
                        
                            
                        
                        
                           
                              Rohschinken, trockengepökelt (2.5);
                           и други подобни продукти
                        
                        
                            
                        
                        
                           50 mg/kg
                        
                     
                           Други традиционни консервирани продукти (3):
                        
                     
                            
                        
                        
                            
                        
                        
                           
                              Vysočina
                           
                           
                              Selský salám
                           
                           
                              Turistický trvanlivý salám
                           
                           
                              Poličan
                           
                           
                              Herkules
                           
                           
                              Lovecký salám
                           
                           
                              Dunajská klobása
                           
                           
                              Paprikáš (3.5);
                           и други подобни продукти
                        
                        
                           180 mg/kg
                        
                        
                            
                        
                     
                            
                        
                        
                            
                        
                        
                           
                              Rohschinken, trocken-/nassgepökelt (3.1);
                           и други подобни продукти
                           
                              Желирано телешко и гърди (3.2)
                        
                        
                            
                        
                        
                           50 mg/kg
                        
                     
         
               (12)
            
            
               Съгласно препоръките в съответните становища на НКХ и ЕОБХ Директива 2006/52/ЕО се основава на установяването на максимални добавени количества и отразява границите, посочени в тези научни становища, като определя допустими количества до 100 mg/kg нитрити в стерилизирани месни продукти и 150 mg/kg в други месни продукти. Предвид голямото разнообразие на (консервирани) месни продукти и производствени методи в рамките на Европейския съюз законодателят на Съюза е преценил, че за момента не е възможно да се определят целесъобразни стойности на нитритите за всеки продукт.
            
         
               (13)
            
            
               Изключенията от правилото за прилагане на максималните добавени количества имат ограничен характер. Те се прилагат за специфични продукти, които традиционно се произвеждат в определени държави-членки и за които е невъзможно да се контролира входящото количество консервиращи соли, поемани от месото, поради естеството на производствения процес, свързан с тези продукти. Традиционните продукти, за които те се прилагат, са определени по-конкретно чрез описание на производствения метод.
            
         
               (14)
            
            
               Държавите-членки трябваше да транспонират Директива 2006/52/ЕО до 15 февруари 2008 г., за да може до 15 февруари 2008 г. да бъдат допуснати търговията и използването на продукти, които отговарят на посочената директива, и да може до 15 август 2008 г. да се забранят търговията и използването на продукти, които не са в съответствие с нея.
            
         
               (15)
            
            
               На 23 ноември 2007 г. в съответствие с член 95, параграф 4 от Договора за ЕО (понастоящем член 114, параграф 4 от ДФЕС) Дания поиска да запази своите национални разпоредби относно добавянето на нитрити в месни продукти, съдържащи се в Постановление № 22 от 11 януари 2005 г. относно добавките в храните (Bekendtgørelse nr 22 af 11.1.2005 om tilsætningsstoffer til fødevarer) и датския позитивен списък на разрешени добавки в храните (Liste over tilladte tilsætningsstoffer til fødevarer, „Positivlisten“), които са по-строги от разпоредбите на Директива 2006/52/ЕО.
            
         
               (16)
            
            
               С Решение 2008/448/ЕО на Комисията и в съответствие с член 95, параграф 6 от Договора за ЕО (понастоящем член 114, параграф 6 от ДФЕС) Комисията одобри тези национални разпоредби за срок до 23 май 2010 г. до представянето на доказателства от страна на датските компетентни органи — чрез подновена нотификация, — че с прилагането на установените в Директива 2006/52/ЕО стойности не се постига изискваната степен на защита и че това би довело до неприемлив риск за здравето на хората. За да е в състояние да предостави такива данни в ново искане, от Дания се изисква да следи положението, по-специално във връзка с контрола на ботулизма, дела на месни продукти, обхванати от ограничението от 60 mg/kg в цялостното потребление на месни продукти в Дания, включително всякакви други имащи отношение рискови фактори, свързани с типични хранителни навици, както и вноса на месни продукти от други държави-членки.
            
         2.   НОТИФИЦИРАНИ НАЦИОНАЛНИ РАЗПОРЕДБИ
   
   
               (17)
            
            
               Националните разпоредби, за които Дания уведоми на 20 ноември 2009 г., са Постановление № 22 от 11 януари 2005 г. относно добавките в храните (Bekendtgørelse nr 22 af 11.1.2005 om tilsætningsstoffer til fødevarer) и датският позитивен списък на разрешени добавки в храните (Liste over tilladte tilsætningsstoffer til fødevarer, „Positivlisten“). В контекста на Решение 2008/448/ЕО Комисията вече подложи на оценка по-строгите правила, които Дания прилага по отношение на E 249 и E 250.
            
         
               (18)
            
            
               В Постановление № 22 се съдържа принципът, че само добавките, включени в позитивен списък, могат да се използват за хранителните продукти при определени условия, за съответните цели и при съответните ограничения (13). Освен това в него се предвижда, че, освен ако не е посочено друго, максималните стойности, определени в позитивния списък, се отнасят до максималните количества на добавката, които могат да присъстват в хранителен продукт във формата, в която той се продава (14). В резултат на това на датския пазар могат да се продават само хранителни продукти, които отговарят на изискванията на Постановление № 22 и позитивния списък. В позитивния списък, съставен от датската администрация по ветеринарните въпроси и храните на основание на Постановление № 22, се посочва кои добавки могат да се използват за отделните хранителни продукти и в какви количества. Нотифицираната версия се прилага от 29 януари 2005 г.
            
         
               (19)
            
            
               По отношение на използването на нитритите E 249 (калиев нитрит) и E 250 (натриев нитрит) в месни продукти в датския позитивен списък се посочват само добавени количества и се съдържат следните максимални стойности.
               
                           Хранителен продукт
                        
                        
                           Количество добавени нитрити (mg/kg)
                        
                     
                           
                                       8.2.1.
                                    
                                    
                                       Месни продукти, непреминали топлинна обработка, получени от цели парчета месо, включително резени от продукти (по принцип)
                                    
                                 
                        
                           60
                        
                     
                           Бекон от типа Wiltshire и подобни продукти, включително осолена консервирана шунка
                        
                        
                           150
                        
                     
                           
                                       8.2.2.
                                    
                                    
                                       Месни продукти, преминали топлинна обработка, получени от цели парчета месо, включително резени от продукти (по принцип)
                                    
                                 
                        
                           60
                        
                     
                           
                              Rullepølse (колбаси от месо във вид на роле)
                        
                        
                           100
                        
                     
                           Изцяло консервирани или полуконсервирани продукти, бекон от типа Wiltshire и подобни продукти, включително осолена консервирана шунка
                        
                        
                           150
                        
                     
                           
                                       8.3.1.
                                    
                                    
                                       Месни продукти, непреминали топлинна обработка, получени от мляно месо, включително резени от продукти (по принцип)
                                    
                                 
                        
                           60
                        
                     
                           Узрели видове салам
                        
                        
                           100
                        
                     
                           Изцяло консервирани или полуконсервирани месни продукти, непреминали топлинна обработка, получени от мляно месо
                        
                        
                           150
                        
                     
                           
                                       8.3.2.
                                    
                                    
                                       Месни продукти, преминали топлинна обработка, получени от мляно месо
                                    
                                 
                        
                           60
                        
                     
                           Кюфтета от месо и пастет от черен дроб (kødboller and leverposte) (15)
                           
                        
                        
                           0
                        
                     
                           Изцяло консервирани или полуконсервирани месни продукти, преминали топлинна обработка, получени от мляно месо
                        
                        
                           150
                        
                     
         
               (20)
            
            
               Поради това ограничението от 60 mg/kg се прилага за много видове месни продукти, докато съответните максимални стойности в Директива 2006/52/ЕО са 100 или 150 mg/kg.
            
         
               (21)
            
            
               По отношение на „изцяло консервирани или полуконсервирани месни продукти, преминали топлинна обработка, получени от мляно месо“ обаче в нотифицираните разпоредби се предвижда максимална стойност от 150 mg/kg, въпреки че съответните максимални стойности в Директива 2006/52/ЕО за „стерилизирани месни продукти“ са 100 mg/kg.
            
         3.   ПРОЦЕДУРА
   
   
               (22)
            
            
               С писмо от 20 ноември 2009 г., получено в Комисията на 26 ноември 2009 г., Дания уведоми Комисията за намерението си да продължи да не транспонира Директива 2006/52/ЕО в датското право, доколкото тя се отнася до използването на Е 249 калиев нитрит и Е 250 натриев нитрит в месните продукти. В подкрепа на своето уведомление Дания представи доклад на датското Министерство на храните, селското стопанство и риболова относно потреблението и вноса на месни продукти в Дания, както и доклад от Националния институт по храните (НИХ) относно „Нитритите като добавки в храните — аспекти във връзка със здравето и уредба в ЕС“.
            
         
               (23)
            
            
               С писмо от 21 декември 2009 г. Комисията потвърди, че е получила нотификация и че шестмесечният период за нейното разглеждане в съответствие с член 114, параграф 6 от ДФЕС започва да тече на 27 ноември 2009 г. — на следващия ден след получаването на нотификацията. В същото писмо Комисията поиска от датските компетентни органи да предоставят най-актуалния текст на позитивния списък на разрешени добавки в храните („Positivlisten“).
            
         
               (24)
            
            
               С писмо от 7 януари 2010 г. Дания предостави допълнително поисканата информация.
            
         
               (25)
            
            
               Комисията публикува съобщение във връзка с нотификацията в Официален вестник на Европейския съюз
                   (16), за да информира останалите заинтересовани страни за датските национални разпоредби, както и за основанията, изложени в подкрепа на искането. С писмо от 25 януари 2010 г. Комисията също така информира останалите държави-членки и държавите от ЕАСТ за нотификацията и им даде възможност да представят своите коментари по нея в срок от 30 дни. В посочения срок Комисията получи коментари от Чешката република, Полша, Обединеното кралство и Норвегия (17).
               
                           —
                        
                        
                           Чешката република е съгласна със запазването на по-строги национални мерки, но само до приемането на приложенията към Регламент (ЕО) № 1333/2008. След приемането на приложенията във всички държави-членки трябва да се прилагат едни и същи условия на употреба.
                        
                     
                           —
                        
                        
                           Полша не направи коментари по нотификацията, но подчерта необходимостта от преразглеждане на установените в Директива 2006/52/ЕО нива на нитрити, след като бъде направена повторна оценка от страна на ЕОБХ.
                        
                     
                           —
                        
                        
                           Обединеното кралство разглежда посочената от Дания обосновка за запазване на националните стойности за използване на нитрити в месни продукти с оглед предпазване на населението от излагане на повишени стойности на нитрозамини. Обединеното кралство подчертава, че същото запазване на месните продукти, с което се гарантира, че те не са източник на зараза с ботулизъм, се основава на сложно взаимодействие между редица фактори, сред които са не само нитритите, но и солта, pH и контролът на температурата. Според него, когато се взима решение относно целесъобразните стойности на нитритите, не трябва да се взима предвид единствено въпросът за възможността потребителите да бъдат изложени на въздействието на нитрозамини. В това отношение Обединеното кралство подчертава, че в рамката, договорена от 26 от държавите-членки като част от дейността на групата на високо равнище на Европейската комисия по въпросите на храненето и физическата активност, се препоръчва за четири години (2008—2012 г.) да се постигне 16-процентно намаляване на солта в месните продукти. Поради това понастоящем се поставя въпросът как би било възможно едновременно да се намалят съдържанието на сол и стойностите на нитритите, като същевременно се гарантира производството на безопасни месни продукти.
                        
                     
                           —
                        
                        
                           Норвегия смята, че датската мярка е добре обоснована и поради това не се противопоставя на датското искане за запазване на националните разпоредби относно използването на нитритите като добавки в месни продукти. В този контекст Норвегия също насърчава Комисията да преразгледа Директива 2006/52/ЕО във връзка с използването на нитрити в месните продукти.
                        
                     
         
               (26)
            
            
               На 19 март 2010 г. бе проведена допълнителна среща между службите на Комисията и представителите на Дания. С писмо от 12 април 2010 г. Дания предостави допълнителни пояснения във връзка с различните категории месни продукти, попадащи в обхвата на нотифицираните разпоредби, както и с провеждането на проверки на внасяните месни продукти.
            
         4.   ИСКАНЕ КЪМ ЕОБХ
   
   
               (27)
            
            
               С писмо от 29 януари 2010 г. генерална дирекция „Здравеопазване и потребители“ поиска от ЕОБХ да изготви оценка на предоставените от датските компетентни органи данни, и по-специално на това, дали тази информация, или други нови научни данни свидетелстват за наличието на научни доказателства, налагащи преразглеждане на максималните стойности за нитрити, приети в Директива 2006/52/ЕО.
            
         
               (28)
            
            
               В становището си от 11 март 2010 г. (18) експертната група по хранителни добавки и източници на питателни елементи, добавени към храните, към ЕОБХ стигна до заключението, че предоставените от датските органи данни не дават основание за преразглеждане на „допустимия дневен прием“ (ДДП) от 0,07 mg/kg телесно тегло/ден за нитрити, установен от Съвместния експертен комитет на ФАО/СЗО по хранителните добавки (СЕКХД) през 2002 г. Отбелязва се също така, че ДДП може да бъде надвишен при деца. На последно място, посочената експертна група стигна до заключение, че в светлината на заключенията, направени от НКХ през 1995 г., излагането на предварително образувани нитрозамини в храната следва да бъде сведено до минимум чрез подходящи за целта технологични практики, като намаляване на количеството на добавяните в храните нитрати и нитрити до изисквания минимум за постигане на необходимия консервиращ ефект и за гарантиране на микробиологичната безопасност.
            
         
               (29)
            
            
               По отношение на въздействието на нитритите/нитратите върху микробиологичната безопасност на месните продукти същата експертната група отбеляза, че този въпрос е разгледан в становището на експертната група по биологични опасности към ЕОБХ от 26 ноември 2003 г. В посоченото становище се твърди, че за безопасността на месните продукти допринасят няколко фактора (процес на термична обработка, концентрация на солта, водна активност и др.) и че за микробиологичната безопасност е важно входящото количество на нитритите, поради което следва да се контролират именно входящите количества (а не остатъчното количество). Освен това експертната група по биологични опасности изрази съгласие със становището на НКХ, че 50—100 mg добавени нитрити на килограм месни продукти може да са достатъчни за много продукти, а при други продукти, по-специално тези с ниско съдържание на сол и по-дълъг срок на годност, е необходимо да се добавят 50—150 mg/kg нитрити, за да се възпрепятства размножаването на C. botulinum. Не бе предоставен обаче подробен анализ за отделните категории месни продукти.
            
         II.   ОЦЕНКА
   
   1.   ДОПУСТИМОСТ
   
   
               (30)
            
            
               В съответствие с член 114, параграфи 4 и 6 от ДФЕС след приемането на мярка за хармонизиране дадена държава-членка може да запази националните си разпоредби на основание значими нужди, посочени в член 36 от ДФЕС или отнасящи се до защитата на околната или работната среда, ако тя уведоми Комисията за тези национални разпоредби и ако Комисията одобри тези мерки.
            
         
               (31)
            
            
               Нотификацията на Дания се отнася до национални разпоредби, дерогиращи прилагането на разпоредбите на точка 3, буква в) от приложение I към Директива 2006/52/ЕО за изменение на част В от приложение III към Директива 95/2/ЕО по отношение на E 249 калиев нитрит и E 250 натриев нитрит. Понастоящем действащите датски разпоредби вече са съществували, когато Директива 2006/52/ЕО е била приета.
            
         
               (32)
            
            
               Датското постановление № 22 и датският позитивен списък допускат добавянето на E 249 калиев нитрит и E 250 натриев нитрит в месните продукти само дотолкова, доколкото не са надвишени конкретни стойности за добавените количества. В зависимост от съответните продукти посочените максимални стойности са 0, 60, 100 или 150 mg/kg, които са по-ниски за определени продукти или се различават от установените в Директива 2006/52/ЕО. Освен това за разлика от Директива 2006/52/ЕО датските разпоредби не съдържат никакви изключения от принципа за определяне на максимални добавени количества за нитрити, вследствие на което не се допуска пускането на пазара на някои традиционно произвеждани месни продукти от други държави-членки.
            
         
               (33)
            
            
               Поради това датските разпоредби са по-строги или се различават от разпоредбите на Директива 2006/52/ЕО, тъй като установяват по-ниски максимални добавени количества от Директива 2006/52/ЕО за някои видове продукти (в много случаи 60 mg/kg) и доколкото, за разлика от Директива 2006/52/ЕО, не допускат пускането на пазара на някои традиционни месни продукти въз основа на максимални остатъчни стойности.
            
         
               (34)
            
            
               В съответствие с член 114, параграф 4 от ДФЕС уведомяването беше допълнено от описание на основанията, свързани с една или повече от посочените в член 36 от ДФЕС значими нужди, в настоящия случай — защита на здравето и живота на хората. В придружаващ доклад на датското Министерство на храните, селското стопанство и риболова се предоставят допълнителни данни относно потреблението и вноса на месни продукти, както и анализ на съдържанието на нитрити в месни продукти на датския пазар. На последно място, датските органи представиха доклад на Националния институт по храните (НИХ) от 30 октомври 2007 г. относно „Нитритите като добавки в храните — аспекти във връзка със здравето и уредба в ЕС“. Съгласно предоставената информация посоченият доклад е бил подложен на повторна оценка през септември 2009 г., без при това да бъдат добавени нови коментари или научни данни.
            
         
               (35)
            
            
               В контекста на горепосоченото Комисията счита, че искането, направено от Дания с цел да получи разрешение за запазване на националните разпоредби относно използването на нитрити в месни продукти, е допустимо съгласно член 114, параграф 4 от ДФЕС.
            
         2.   ОЦЕНКА НА ПРЕДИМСТВАТА
   
   
               (36)
            
            
               В съответствие с член 114, параграф 4 и параграф 6, първа алинея от ДФЕС Комисията трябва да установи, че са изпълнени всички предвидени в посочения член условия, които дават възможност на държава-членка да запази националните си разпоредби, дерогиращи прилагането на мярка на Съюза за хармонизиране.
            
         
               (37)
            
            
               По-специално Комисията трябва да прецени дали националните разпоредби са обосновани от посочените в член 36 от ДФЕС значими нужди, или се отнасят до защитата на околната среда или работната среда и не надхвърлят необходимото, за да бъде постигната поставената правомерна цел. Освен това когато Комисията смята, че националните разпоредби отговарят на гореспоменатите условия, съгласно член 114, параграф 6 от ДФЕС тя трябва да установи дали те представляват или не средство за произволна дискриминация или прикрито ограничение на търговията между държавите-членки и дали представляват или не пречка за функционирането на вътрешния пазар.
            
         
               (38)
            
            
               Трябва да се отбележи, че с оглед на сроковете, установени в член 114, параграф 6 от ДФЕС, когато проверява дали националните мерки, предмет на уведомяване съгласно член 114, параграф 4 от ДФЕС, са обосновани, Комисията трябва да използва като отправна точка „основанията“, изложени от уведомяващата държава-членка. Това означава, че в съответствие с разпоредбите на Договора тежестта на доказване на обосноваността на националните мерки носи желаещата да запази мерките си държава-членка, която е направила искане в този смисъл. С оглед на установения с член 114, параграфи 4 и 6 от ДФЕС процедурен ред, включващ по-специално императивен срок за приемане на решение, обикновено Комисията трябва да се ограничи до проучване на относимостта на елементите, предоставени от направилата искането държава-членка, без да трябва сама да търси възможни основания за обосновка.
            
         
               (39)
            
            
               Въпреки това, когато Комисията притежава информация, с оглед на която може да е необходимо да се преразгледа мярката на Съюза за хармонизиране, чието прилагане се дерогира с националните разпоредби, предмет на уведомяване, тя може да вземе под внимание подобна информация при оценяването на националните разпоредби, предмет на уведомяване.
            
         2.1.   ПОЗИЦИЯТА НА ДАНИЯ
   
               (40)
            
            
               Дания твърди, че нейното законодателство гарантира по-високо равнище на защита на здравето и живота на хората, тъй като определя по-ниски максимални добавени количества на E 249 (калиев нитрит) и E 250 (натриев нитрит) от предвидените в Директива 2006/52/ЕО и не позволява пускането на пазара на традиционни месни продукти, за които не могат да се установят входящи количества. Според Дания датските разпоредби са в пълно съответствие с препоръките, направени през 1990 и 1995 г. от Научния комитет по храните (НКХ), както и със становището на ЕОБХ от 26 ноември 2003 г.
            
         
               (41)
            
            
               Според Дания уреждането на използваните количества нитрити въз основа на това дали се смята, че те са свързани с прием, който е по-голям от съответния установен ДДП, не осигурява необходимата защита на здравето на хората. Установеният ДДП за нитрити не отчита образуването на нитрозамини, които са свързани с използването на нитрити в месни продукти. Съгласно научните оценки нитрозамините са генотоксични; поради това не е възможно да се установи граница, под която те не са канцерогенни. Освен това Дания подчертава, че образуването на нитрозамини зависи от количеството добавени нитрити, а не от значително по-ниските остатъчни количества, които неизменно са налице в продукта към момента на консумацията му поради преобразуването на веществата в храните.
            
         
               (42)
            
            
               Поради това Дания застъпва становището, че от цялостната научна оценка е видно, че а) използването на нитрити и нитрати следва да бъде уредено по отношение на добавяните количества, а не на остатъчните количества, б) използването им следва да бъде ограничено във възможно най-голяма степен посредством използването на диференцирани количества в съответствие с техническите нужди във връзка с различните храни, и в) необходимото запазване се постига посредством използването на препоръчаните от ЕОБХ количества. В това отношение Дания смята, че нейните национални разпоредби систематично се придържат към посочените препоръки, за разлика от Директива 2006/52/ЕО, която по отношение на нитритите не се придържа към тях.
            
         
               (43)
            
            
               Дания подчертава също така, че нейните национални разпоредби са били в сила в продължение на много години и никога не са предизвиквали проблеми с оглед на запазването на съответните продукти. Освен това в Дания е налице сравнително ниска степен на заболеваемост от ботулизъм в сравнение с останалите държави-членки и от 1980 г. насам не е бил отбелязан нито един случай, предизвикан от консумацията на месни продукти. Вследствие на Решение 2008/448/ЕО, с което се постави изискването Дания да следи положението с оглед на, inter alia, ботулизъм, Дания посочва, че от 2006 г. насам не са отбелязани случаи на ботулизъм. Поради това продължава да се счита, че датските разпоредби относно използването на нитрити в месни продукти предоставят всеобхватна защита срещу хранително отравяне.
            
         
               (44)
            
            
               По отношение на поведението на потребителите в доклада на датското Министерство на храните, селското стопанство и риболова се предоставят допълнителни данни относно потреблението и вноса на месни продукти, както и анализ на съдържанието на нитрити в месни продукти на датския пазар. Според датските органи от посочения доклад е видно, че консумацията на месни продукти, към които могат да бъдат добавяни нитрити, се е увеличила през годините, особено сред децата. Освен това месните продукти, за които се прилага ограничението от 60 mg/kg, са най-често консумираните продукти в Дания. Това показва, че всяко изменение в националните разпоредби с цел да бъдат увеличени максималните добавяни количества на 150 mg/kg в съответствие с Директива 2006/52/ЕО ще доведе до значително увеличаване на приема на нитрити и вследствие на това — и на нитрозамини.
            
         
               (45)
            
            
               По-нататък Дания твърди, че нейните разпоредби относно нитритите не представляват пречка за търговията, като се позовава на данни, които показват, че се извършва внос на месни продукти от други държави-членки и от 2006 г. насам той дори е нараснал.
            
         
               (46)
            
            
               Дания подчертава освен това, че е обосновано използването на нитрити да продължава да бъде минимално, за да бъде спазен ДДП за нитрити в храните. В допълнение Дания се позова на доклад от 2007 г. на Националния институт по храните (НИХ) относно „Нитритите като добавки в храните — аспекти във връзка със здравето и уредба в ЕС“. В посочения доклад, който е бил подложен на повторна оценка през 2009 г., се посочва, че Директива 2006/52/ЕО би могла да доведе до увеличение от 2,3 до 2,4 пъти на приема на нитрити в Дания, което може да доведе до съответно увеличение на приема на предварително образувани нитрозамини.
            
         
               (47)
            
            
               Накратко Дания счита, че е правомерно да се намали рискът за здравето на хората, произтичащ от излагането на нитрозамини, отвъд изискванията на Директива 2006/52/ЕО, като продължи да прилага своето законодателство. Според Дания от предприетото от нея наблюдение на основание Решение 2008/448/ЕО е видно, че съображенията във връзка със здравето, взети предвид по-рано, все още са в сила. На последно място Кралство Дания поддържа, че от най-актуалните данни, които са на разположение, е видно, че датските разпоредби не представляват пречка пред търговията със засегнатите продукти.
            
         2.2.   ОЦЕНКА НА ПОЗИЦИЯТА НА ДАНИЯ
   2.2.1.   
         Обосновка на основание значими нужди, посочени в член 36 от ДФЕС
      
   
   
               (48)
            
            
               Датското законодателство цели постигането на по-високо равнище на защита на здравето и живота на хората по отношение на излагането на нитрити и възможното образуване на нитрозамини в месни продукти, като определя по-ниски максимални добавени количества нитрити във връзка с някои месни продукти в сравнение с максималните стойности, предвидени в Директива 2006/52/ЕО, и като не допуска пускането на пазара на продукти, за които може да се установят само максималните остатъчни стойности. Освен това в нотифицираните разпоредби се определя максимално количество 150 mg/kg по отношение на „изцяло консервирани или полуконсервирани продукти на месна основа, преминали топлинна обработка, получени от мляно месо“, което е по-високо от определеното за „стерилизирани месни продукти“ в Директива 2006/52/ЕО, т.е. 100 mg/kg.
            
         
               (49)
            
            
               Когато се оценява дали датското законодателство действително е целесъобразно и необходимо за постигане на тази цел, трябва да се вземат предвид редица фактори. По-специално следва да се постигне баланс между два риска за здравето: от една страна, свързаният с наличието на нитрозамини в месните продукти, а от друга — рискът по отношение на микробиологичната безопасност на месните продукти. Вторият аспект е нещо повече от обикновена технологична необходимост, като сам по себе си е значима причина за опасения за здравето. Макар да се признава, че количествата нитрити в месните продукти трябва да бъдат ограничени, по-малките количества нитрити в месото няма автоматично да доведат до по-добра защита на здравето на хората. Най-целесъобразното количество нитрити зависи от редица фактори, потвърдени в съответните становища на НКХ и ЕОБХ, например добавяне на сол, влага, pH, срок на годност на продукта, хигиена, контрол на температурата и др.
            
         
               (50)
            
            
               Предвид гореспоменатите аспекти и тези, посочени в съображения 11 и 12 по-горе, Комисията смята, че по принцип Директива 2006/52/ЕО представлява целесъобразен отговор на предизвикателството да постигне баланс между два противоречащи си риска за здравето в контекста на разнообразието от месни продукти в рамките на Съюза.
            
         
               (51)
            
            
               От друга страна, Комисията трябва да оцени конкретните решения, взети от датския законодател, и постигнатия опит с тези правила, които са били в сила в продължение на значителен период от време. Чрез информацията, която е предоставила относно случаите на хранително отравяне, и по-специално ботулизъм, Дания е доказала, че досега е постигала удовлетворителни резултати чрез своето законодателство. Тези данни показват, че максималните стойности, посочени в датското законодателство, изглежда са достатъчни за гарантиране на микробиологичната безопасност на месните продукти, произвеждани понастоящем в Дания, и на производствените методи, прилагани понастоящем в Дания.
            
         
               (52)
            
            
               Комисията отбелязва, че датското законодателство е съвместимо със съответните научни становища на научните органи на Съюза. То се основава на уредбата по отношение на максималните добавени стойности и спазва границите на добавените количества нитрити, посочени в тези становища, т.е. 50—150 mg/kg. Същевременно Дания е установила по-специфични максимални добавени количества за определени групи месни продукти в сравнение с директивата предвид видовете месни продукти и производствени процеси, които преобладават в Дания.
            
         
               (53)
            
            
               В допълнение трябва да се има предвид, че в съответствие с информацията, предоставена от Дания, по-голямата част от месните продукти, консумирани от датското население, са месни продукти, за които понастоящем има ограничение от 60 mg/kg и което трябва да бъде заменено от ограничение от 100 или 150 mg/kg. Тъй като датските производители, подобно на производителите в други държави-членки, няма да бъдат задължени да увеличат количеството нитрити, които понастоящем се добавят към техните продукти, до посочените в Директива 2006/52/ЕО максимални стойности, малко вероятно е действителното излагане на датското население на нитрити в месни продукти да се увеличи до степента, посочена в датското изложение, т.е. 2,3—2,4 пъти. Въпреки това възможността за увеличаване на действителното излагане на датското население на нитрити не може да бъде изключена.
            
         
               (54)
            
            
               Въз основа на наличната понастоящем информация Комисията счита, че искането за запазване на нотифицираните мерки може да бъде временно уважено на основание защита на общественото здраве в Дания.
            
         2.2.2.   
         Отсъствие на произволна дискриминация, прикрито ограничение на търговията между държавите-членки или пречки за функционирането на вътрешния пазар
      
   
   2.2.2.1.   Отсъствие на произволна дискриминация
   
   
               (55)
            
            
               Член 114, параграф 6 от ДФЕС задължава Комисията да установи, че предвижданите мерки не са средство за произволна дискриминация. Съгласно съдебната практика на Съда, за да няма дискриминация, сходни положения не следва да се третират по различен начин и различни положения не следва да бъдат третирани по еднакъв начин.
            
         
               (56)
            
            
               Датските национални правила се прилагат както за националните продукти, така и за продукти, произведени в други държави-членки. Предвид липсата на доказателства за противното, може да бъде заключено, че националните мерки не са средство за произволна дискриминация.
            
         2.2.2.2.   Отсъствие на прикрито ограничение на търговията
   
   
               (57)
            
            
               Национални мерки, които ограничават употребата на продукти в по-голяма степен, отколкото директива на Съюза, обикновено представляват бариера пред търговията, доколкото се предполага, че в резултат на забраната за употреба на продукти, които са законно пуснати на пазара и се използват в останалата част на Съюза, няма да бъдат пуснати на пазара в съответната държава-членка. Предпоставките, посочени в член 114, параграф 6 от ДФЕС, целят да не се допускат ограничения, основани на критериите, изложени в параграфи 4 и 5 от същия член, които да бъдат налагани на недопустими основания и които в действителност представляват икономически мерки за възпрепятстване вноса на продукти от други държави-членки, тоест — средство за индиректна защита на националното производство.
            
         
               (58)
            
            
               С оглед на обстоятелството, че датските правила налагат по-строги стандарти относно добавянето на нитрити към някои месни продукти, а за специфични категории месни продукти („изцяло консервирани или полуконсервирани продукти на месна основа, преминали топлинна обработка, получени от мляно месо“) — по-голямо максимално добавено количество нитрити, отколкото установеното в Директива 2006/52/ЕО, и на оператори, установени в други държави-членки в една иначе хармонизирана област, възможно е те да представляват прикрито ограничение на търговията или пречка за функционирането на вътрешния пазар. Въпреки това се взема предвид, че член 114, параграф 6 от ДФЕС трябва да се тълкува в смисъл, че не могат да бъдат одобрени само национални мерки, които представляват непропорционална пречка за вътрешния пазар. В тази връзка Дания е предоставила данни, които сочат, че независимо от нейното законодателство, не само е извършван внос на месни продукти от други държави-членки, а той дори се е увеличил през последните години.
            
         
               (59)
            
            
               Предвид липсата на доказателства, от които да е видно, че националните разпоредби представляват в действителност мярка, целяща защитата на националното производство, може да бъде заключено, че разпоредбите не представляват прикрито ограничение на търговията между държавите-членки.
            
         2.2.2.3.   Отсъствие на пречки за функционирането на вътрешния пазар
   
   
               (60)
            
            
               Това условие не може да бъде тълкувано по начин, изключващ възможността за одобрение на национална мярка, която би могла да засегне изграждането на вътрешния пазар. Всъщност всяка национална мярка, дерогираща прилагането на мярка за хармонизиране, целяща създаването и функционирането на вътрешния пазар, на практика представлява мярка, която би могла да засегне вътрешния пазар. Следователно, за да се запази целесъобразният характер на уредената в член 114 от ДФЕС процедура, понятието „пречка за функционирането на вътрешния пазар“ трябва да се тълкува в контекста на член 114, параграф 6 от ДФЕС като непропорционална последица по отношение на преследваната цел.
            
         
               (61)
            
            
               Предвид ползите за здравето, посочени от датското правителство във връзка с намаляване на излагането на нитрити в месните продукти, и факта, че въз основа на наличните понастоящем данни търговията не изглежда да е засегната или е засегната само в много ограничена степен, Комисията счита, че нотифицираните датски правила могат да бъдат временно запазени на основания, свързани със защита на здравето и живота на хората, с оглед на обстоятелството, че те не са непропорционални и следователно не представляват пречка за функционирането на вътрешния пазар по смисъла на член 114, параграф 6 от ДФЕС.
            
         
               (62)
            
            
               С оглед на този анализ Комисията смята, че условията, свързани с отсъствието на пречки за функционирането на вътрешния пазар, са изпълнени.
            
         2.2.3.   
         Ограничение във времето
      
   
   
               (63)
            
            
               Горепосочените заключения се основават на наличната понастоящем информация, и по-специално на данните, които сочат, че Дания е била в състояние да контролира ботулизма въпреки по-ниските максимални стойности на нитрити, добавени към определени видове месни продукти, и по-високите максимални стойности по отношение на „изцяло консервирани или полуконсервирани продукти на месна основа, преминали топлинна обработка, получени от мляно месо“, като същевременно не е нарушавала търговията в непропорционална степен.
            
         
               (64)
            
            
               Друг важен фактор е нивото на потребление на месни продукти в Дания, по отношение на което прилагането на Директива 2006/52/ЕО би могло да доведе до увеличено излагане на датското население на нитрити и вследствие на това — на нитрозамини.
            
         
               (65)
            
            
               Необходимо е Дания да следи системно положението и да събира данни по въпроса дали изискваното равнище на защита се постига посредством прилагането на установените в Директива 2006/52/ЕО стойности и ако случаят не е такъв, дали това би довело до неприемлив риск за здравето на хората. Събираните данни следва да се съсредоточат по-специално върху контрола на ботулизма, дела на месните продукти, за които се прилага ограничението от 60 mg/kg, в цялостното потребление на месни продукти в Дания, включително всякакви други рискови фактори, свързани с типични хранителни навици, както и вноса на месни продукти от други държави-членки. От Дания се изисква да докладва събраните данни на Комисията на всеки две години от датата на приемането на настоящото решение.
            
         
               (66)
            
            
               Освен това Комисията следва да следи прилагането на Директива 2006/52/ЕО в държавите-членки, по-специално във връзка с използването на нитрити от производителите в различните категории месни продукти и организацията на контрола на национално равнище. Трябва да бъдат провеждани и съответните консултации с държавите-членки, заинтересованите страни и с ЕОБХ. Въз основа на събраната информация Комисията ще подложи Директива 2006/52/ЕО на анализ по реда на член 114, параграф 7 от ДФЕС, за да прецени дали е целесъобразно да предложи привеждането в съответствие с посочената директива по отношение на максималните стойности на нитрити, които могат да бъдат добавяни към някои месни продукти.
            
         
               (67)
            
            
               С оглед на изложения контекст Комисията смята, че в очертания по-горе обхват националните разпоредби могат да бъдат одобрени за срок от пет години. Одобрението следва да обхване времето, необходимо за събирането и внимателното оценяване на нужната информация.
            
         
               (68)
            
            
               За Дания остава в сила задължението да транспонира останалите разпоредби на Директива 2006/52/ЕО в националното си законодателство.
            
         III.   ЗАКЛЮЧЕНИЕ
   
   
               (69)
            
            
               С оглед на изложените по-горе съображения и като взе предвид представените от държавите-членки становища относно нотификацията от страна на датските органи, Комисията застъпва становището, че полученото от нея на 26 ноември 2009 г. искане от страна на Дания да запази своите национални разпоредби относно добавянето на нитрити, които по отношение на „изцяло консервирани или полуконсервирани продукти на месна основа, преминали топлинна обработка, получени от мляно месо“ се различават от разпоредбите на Директива 2006/52/ЕО, а по отношение на всички останали месни продукти са по-строги, може да бъде одобрено за срок пет години от датата на приемане на настоящото решение. От Дания се изисква системно да събира и докладва на Комисията данни по въпроса дали посредством прилагането на уредените в Директива 2006/52/ЕО стойности се постига изискваното равнище на защита и, ако случаят не е такъв, дали това би довело до неприемлив риск за здравето на хората,
            
         ПРИЕ НАСТОЯЩОТО РЕШЕНИЕ:
   Член 1
   Националните разпоредби относно добавянето на нитрити в месни продукти, съдържащи се в Постановление № 22 от 11 януари 2005 г. относно добавките в храните (Bekendtgørelse nr 22 af 11.1.2005 om tilsætningsstoffer til fødevarer) и датския позитивен списък на разрешени добавки в храните (Liste over tilladte tilsætningsstoffer til fødevarer, „Positivlisten“), за които Кралство Дания е уведомило Комисията с писмо от 20 ноември 2009 г. в съответствие с член 114, параграф 4 от ДФЕС, се одобряват.
   Член 2
   Срокът на действие на настоящото решение изтича на 25 май 2015 г.
   Член 3
   Адресат на настоящото решение е Кралство Дания.
   
      Съставено в Брюксел на 25 май 2010 година.
      
         
            За Комисията
         
         John DALLI
         
            Член на Комисията
         
      
   
   
      (1)  Нотификацията се отнасяше за добавките E 249 калиев нитрит и E 250 натриев нитрит.
   
      (2)  ОВ L 204, 26.7.2006 г., стр. 10.
   
      (3)  ОВ L 157, 17.6.2008 г., стр. 98.
   
      (4)  ОВ L 354, 31.12.2008 г., стр. 16.
   
      (5)  ОВ L 40, 11.2.1989 г., стр. 27.
   
      (6)  ОВ L 61, 18.3.1995 г., стр. 1.
   
      (7)  Становище относно нитратите и нитритите, изразено на 19 октомври 1990 г., Европейска комисия — Доклади на Научния комитет по храните (двадесет и шесто издание), стр. 21.
   
      (8)  Становище относно нитратите и нитритите, изразено на 22 септември 1995 г., Европейска комисия — Доклади на Научния комитет по храните (тридесет и осмо издание), страница 1.
   
      (9)  Становище на експертната група по биологични опасности по искане на Комисията във връзка с ефектите на нитрити/нитрати върху микробиологичната безопасност на месните продукти, The EFSA Journal (2003 г.) 14, стр. 1.
   
      (10)  Дело C-3/00, Кралство Дания/Комисия на Европейските общности, Recueil (2003 г.), стр. I-2643, по-специално точки 109—115.
   
      (11)  Когато е етикетиран „за използване в храни“, нитритът може да се продава само като смес с готварска сол или със заместител на готварската сол.
   
      (12)  Стойността Fo 3 е равна на 3 минути нагряване при 121 oC (намаляване на бактериалното натоварване на 1 милиард спори на всеки 1 000 кутии до една спора на хиляда кутии).
   
      (13)  Вж. член 13 от Постановление № 22 „Използване на добавки“.
   
      (14)  Вж. член 20 от Постановление № 22.
   
      (15)  Съгласно член 20 от Регламент (ЕО) № 1333/2008 във връзка с приложение IV към него Дания може да продължи да налага забрана за употребата на определени категории добавки в храните, включително консерванти, в традиционнните датски продукти „Kødboller“ (кюфтета от месо) и „Leverpostej“ (пастет от черен дроб).
   
      (16)  ОВ C 7, 13.1.2010 г., стр. 1.
   
      (17)  Освен това Комисията получи коментари от Латвия и Литва съответно на 1 март 2010 г. и на 25 март 2010 г., т.е. извън определения от Комисията срок.
   
      (18)  Научно становище относно нитритите в месните продукти на експертната група по хранителни добавки и източници на питателни елементи, добавени към храните, към ЕОБХ, EFSA Journal 2010, 8(3):1538.